Komplementarnost s politikama EU-a i nacionalnim politikama

Financijski aspekti

Potrebe uzrokovane krizom i očekivani učinak

ØPoduzeća trenutačno primaju znatnu potporu za likvidnost kako bi im se pomoglo da prebrode krizu, uglavnom iz nacionalnih proračuna u okviru privremene državne potpore gospodarstvu u kontekstu pandemije bolesti COVID-19. Međutim, sve veći broj poduzeća koja bi inače bila održiva zbog krize će se suočiti s problemima solventnosti, a potpora za likvidnost neće biti dovoljna. To je djelomično povezano s činjenicom da potpora za likvidnost obično ima oblik zajmova, što može dodatno oslabiti poslovne bilance jer su brojna poduzeća posljednjih godina zabilježila stalan porast financijske poluge. To znači da su mnoga poduzeća iz EU-a u krizu ušla u relativno slabom financijskom položaju i da će, kako se recesija bude razvijala, vjerojatno doživjeti naglo pogoršanje dobiti i stanja vlasničkog kapitala.

ØPočetne procjene upućuju na to da bi, ako se ostvari osnovni ekonomski scenarij iz proljetne prognoze, ukupni gubici koje će imati poduzeća s više od 20 zaposlenika mogli iznositi 720 milijardi EUR do kraja godine. U stresnom scenariju ti bi se gubici povećali na oko 1,2 bilijuna EUR. Društva mogu djelomično ublažiti nastale gubitke oslanjanjem na likvidnu imovinu i obrtni kapital, ali u mnogim slučajevima ti zaštitni mehanizmi neće biti dovoljni. Procjene pokazuju da bi od 35 % do 50 % poduzeća s više od 20 zaposlenika moglo doživjeti manjak obrtnog kapitala do kraja godine, ovisno o tome hoće li se ostvariti središnji scenarij ili stresni scenarij. To znači da bi do 260 000 europskih poduzeća s oko 35 milijuna zaposlenika moglo biti suočeno s manjkom financijskih sredstava u slučaju ostvarivanja nepovoljnog scenarija. Općenito gledajući, većina europskih industrijskih ekosustava oslanja se na složene lance opskrbe u raznim državama članicama na jedinstvenom tržištu. Ako se manjak kapitala ne riješi, to može dovesti do duljeg razdoblja smanjenih ulaganja i veće nezaposlenosti. Učinak manjka kapitala bit će neujednačen među sektorima, industrijskim ekosustavima i državama članicama, što će dovesti do razlika na jedinstvenom tržištu i trajne štete za naš proizvodni potencijal i sposobnost oporavka od recesije.

ØInstrument za potporu solventnosti nov je i privremen instrument uspostavljen u okviru Europskog fonda za strateška ulaganja kako bi se izbjegao masovni manjak kapitala i moguće neispunjenje obveza inače održivih poduzeća zbog krize uzrokovane bolešću COVID-19. Pomoći će u mobilizaciji privatnih sredstava kako bi se održivim europskim poduzećima pomoglo u rješavanju problema solventnosti. Bit će privremen te usmjeren isključivo i strogo na saniranje posljedica pandemije bolesti COVID-19.

ØU nekim će državama članicama država moći pomoći tim poduzećima. U nekim drugima kapacitet za državnu potporu bit će ograničeniji. I gospodarski učinci pandemije bolesti COVID-19 razlikuju se među državama članicama. Ako se ne riješe, te bi razlike mogle dovesti do trajnog narušavanja ravnopravnih uvjeta na tržištu i daljnjeg povećanja gospodarskih razlika unutar Unije. Instrument za potporu solventnosti pružit će protutežu takvim poremećajima i poduprijeti neometano funkcioniranje jedinstvenog tržišta.